དེ་ནས་སྐུ་གཤེགས་པའི་ཚུལ་ནིགངས་རིའི་ཁྲོད་ཀྱི་སྨྲ་བའི་སེང་གེ་གཅིག་པུ་འཇམ་མགོན་མི་ཕམ་རྒྱ་མཚོའི་རྣམ་ཐར་སྙིང་པོ་བསྡུས་པ་ལས།དགུང་ལོ་རེ་བདུན་པ་རབ་བྱུང་བཅོ་ལྔ་པའི་ཆུ་བྱི་ལོའི་ཟླ་བ་དང་པོའི་ཚེས་བཅུ་གསུམ་ལ་སྐུ་མཚམས་གྲོལ།ཚེས་བཅོ་བརྒྱད་ཉིན་འགྲུལ་པ་འགའ་ཞིག་གིས་གདོན་ནད་ལྟ་བུ་ཞིག་གིས་སྙུང་གཞི་བཞེས་པ་དང༌།ཚེས་ཉེར་གཅིག་ཉིན་མཐའ་མའི་ཞལ་ཆེམས་ཕྱག་བྲིས་མཛད་ནས་གསང་ཉར་མཛད༌།ཟླ་བ་བཞི་པའི་ཚེས་བཅོ་བརྒྱད་ཉིན་མཁན་པོ་ཀུན་དཔལ་འབྱོར་བ་དང༌།ཀ༔་ཐོག་ནས་དུས་འཁོར་སྤར་པོད་གཅིག་འབྱོར་བས།ཁོང་གི་ཞལ་སློབ་བླ་མ་འོད་གསལ་ལ།དེང་སང་སྤྱིར་བདེན་པར་བཤད་ན་ཉན་མཁན་ནི་མེད།རྫུན་པར་བཤད་ན་ཐམས་ཅད་བདེན་པར་འཛིན་པས།དེ་སྔོན་སུ་ལའང་མ་སྨྲས།ཕྲན་སོ་སྐྱེ་ཐ་མ་བ་ཞིག་མིན།བྱང་ཆུབ་སེམས་དཔའ་སྨོན་ལམ་གྱི་དབང་གིས་སྐྱེ་བ་བླངས་པ་ཞིག་ཡིན།ད་རེས་ཀྱི་རྟེན་འདིར་ན་ཟུག་ཆེར་བྱུང་བ་འདི་ལས་ཀྱི་ལྷག་མ་ཡིན།ད་ཕན་ཆད་ལས་སྒྲིབ་གཏན་ནས་མྱོང་མི་དགོས།ད་རེས་རྟེན་འབྲེལ་གྱི་ཁྱད་ཆེན་པོ་ཡོད་པས་མཁན་ཀུན་དཔལ་ལ་དེ་རིང་ནས་དབུ་ཚུགས་ལ་དུས་འཁོར་གྱི་བཤད་ལུང་གྱིས།སྤྱིར་རྒྱུད་བཤད་ལ་མ་མཐའ་ཡང་ཞག་བཅུ་དགོས་པ་སོགས་གཞུང་དུ་གསལ་ཡང༌།ད་རེས་ཉིན་བརྒྱད་ཀྱི་ཁོངས་སུ་འགྲུབ་པར་གྱིས་ལ་ཚེས་ཉེར་ལྔ་གཟའ་ཟླ་བ་གྲོ་བཞིན་འཕྲོད་སྦྱོར་དགེ་བར་འགྲུབ་ངེས་གྱིས།སྤར་ཡིག་བརྐོ་བཅུགས་ཞིབ་ཆ་མ་གྲུབ་སྟབས་ཅུང་ཟད་གསལ་མིན་ཡོད་འདུག་ཀྱང་བདག་ལ་བྱིན་རླབས་ནུས་པའི་མཐུ་ཡོད་པས་ཁྱོད་གཉིས་བྱིན་གྱིས་བརླབ་པ་ཡིན་གསུངས།ཞེས་དང༌།ཡང་དེ་ཉིད་ལས།ཉི་ཤུ་གཉིས་གསུམ་སྐོར་ནས་བཟུང༌།ད་ནི་འདུ་འཁྲུགས་ཀྱི་ནད་སོགས་གཏན་ནས་དྲག་ཟིན།ད་ཕན་སྡུག་བསྔལ་གྱི་ཚོར་བ་གཏན་ནས་མེད།ཉིན་མཚན་ཐམས་ཅད་ཐོད་རྒལ་གྱི་སྣང་བ་འཇའ་ཟེར་ཐིག་ལེ་སྐུ་དང་ཞིང་ཁམས་ཀྱི་སྣང་བ་འབའ་ཞིག་རྟག་པར་ཁོར་ཡུག་ཏུ་ཤར་འདུག་གསུངས།ཉེར་ལྔའི་ཉིན་རྒྱུད་ཞག་འཕྲལ།ད་ནི་དིལ་མགོ་ཚང་སོགས་ཡོན་བདག་དང༌།རྡི་སྤྲུལ་སོགས་ཕྱོགས་ཀྱི་མཇལ་མི་ཐམས་ཅད་ཤོག་གསུངས།སྐུ་མདུན་དུ་བཅར་ཏེ་སྨོན་ལམ་མཛད།དེ་སྐབས་རྡི་སྤྲུལ་སོགས་ནས་བཞུགས་ཞུ་ཕུལ་བར་ད་ནི་མི་སྡོད་ངེས་ཅན་ཡིན།སྐྱེ་བ་ཡང་མི་ལེན་བྱང་ཤམ་བྷ་ལར་ཕེབས་རྒྱུ་ཡིན་གསུངས་ཐག་བཅད་གནང༌།དེ་རྗེས་བླ་མ་འོད་གསལ།མཁན་ཡོན་དགའ།ཀུན་དཔལ་གསུམ་གྱིས་གསོལ་བ་བཏབ་ངོར་སྐུ་ཚེའི་འདུ་བྱེད་བཏང་ཡང་འཚོ་བའི་འདུ་བྱེད་བྱིན་གྱིས་བརླབས་ཏེ་ཚེས་ཉེར་དགུའི་ཉིན་གཟའ་པ་སངས་དང་སྐར་མ་སྣར་མ་འཆར་གྱི་བར་བཞུགས་ཏེ།དེ་བར་གསུང་འཕྲོས་ཅི་རིགས་དང༌།ལྷག་པར་ནམ་མཁའི་ཁམས་ཐམས་ཅད་ཡིག་འབྲུ་འབའ་ཞིག་གིས་གང་འདུག་གསུངས།ཕྱག་བྲིས་བརྡ་ཡིག་སོགས་སྣ་ཚོགས་གནང་ཡོད་འདུག་ཀྱང་འཇམ་དཔལ་གྱི་གཟུངས་གཞུག་ཕུལ་ཟིན་སྟབས་གསལ་བར་འགོད་མ་ནུས།ཞེས་སོགས་གསུངས་པ་ལྟར་རོ།།དེ་ལྟར་དགུང་ལོ་རེ་བདུན་པའི་སྤྱི་ལོ་པའི་ཆུ་བྱི་ཟླ་བ་པའི་ཚེས་ཉིན་སྐུ་གཤེགས།